text: Naboer evakueret fra brand i forsamlingshus i landsby
  17 juli 2018 kl. 03.56
  Kværs Forsamlingshus i landsbyen Kværs nær Gråsten er brændt ned til grunden, efter at det stod i flammer natten til tirsdag.
  Kværs Forsamlingshus i landsbyen Kværs i Sønderjylland er stort set brændt ned til grunden, efter at det stod i flammer natten til tirsdag.
  Se mere hos Local Eyes. 
  Det oplyser vagtchef Ole Aamann fra Syd- og Sønderjyllands Politi tidligt tirsdag morgen.
  - Det er stort set kun nogle mure, der står tilbage, siger han.
  - Men det lykkedes heldigvis brandfolkene at forhindre branden i at sprede sig til andre bygninger, tilføjer vagtchefen. 
  Forsamlingshuset var overtændt og flammerne stod ud af taget, Brand og Redning Sønderborg ankom til branden klokken 03.30 tirsdag morgen, fortæller Pia Hamann, indsatsleder og beredskabsinspektør. 
  - Branden var så voldsom og kombineret med tørken og de mange gnister, som sprang, så turde vi ikke andet end at evakuere de nærmeste naboer, siger Pia Hamann til TV SYD.
  Faren er tirsdag morgen drevet over, og de evakuerede naboer er tilbage i deres hjem.
  Efterslukningsarbejdet fortsætter tirsdag formiddag.
  Hvordan branden er opstået er endnu for tidligt at sige noget om.
  Der bor 392 indbyggere i Kværs, der ligger i Sønderborg Kommune. Landsbyen ligger otte kilometer vest for Gråsten.
  